11.		Výzva účastníkov konania na odstránenie nedostatkov podania
			(§ 19 ods. 3 ZoSK)
Regionálny úrad verejného zdravotníctva so sídlom v Čadci
Palárikova ul. č. 1156, 022 01 Čadca
						Vážená pani
Č. j.: A/2023/00456/FV					Martina Dančová
Čadca dňa 8. 6. 2023 					Ul. 17. novembra č. 34, 022 01 Čadca
Vec:	Výzva na odstránenie nedostatkov podania zo dňa 2. 6. 2023
Regionálnemu úradu verejného zdravotníctva so sídlom v Čadci bolo dňa 2. 6. 2023 doručené Vaše podanie – návrh na vydanie rozhodnutia na uvedenie priestorov „Obchod s potravinami“ na Ul. M. R. Štefánika č. 20/30 v Čadci do prevádzky.
V návrhu ste uviedli, že prikladáte kolkovú známku v hodnote 50 € – správny poplatok na vydanie rozhodnutia a živnostenské oprávnenie zo dňa 26. 9. 2022.
V prílohe Vášho návrhu nebolo pripojené živnostenské oprávnenie, na ktoré sa v návrhu odvolávate, preto Vás vyzývame, aby ste v lehote do 30. 6. 2023 správnemu orgánu zaslali živnostenské oprávnenie č. Žo – 2022/04426/2 zo dňa 26. 9. 2022, a tým odstránili nedostatky svojho podania zo dňa 2. 6. 2023.
Správny orgán až do uplynutia lehoty určenej na odstránenie nedostatkov podania rozhodne o prerušení konania podľa § 29 ods. 1 zákona o správnom konaní a v konaní bude pokračovať v súlade s ust. § 29 ods. 4 zákona o správnom konaní. Počas prerušenia konania neplynú lehoty podľa správneho poriadku.
Ak účastník konania v určenej lehote nedostatky svojho podania neodstráni, správny orgán konanie zastaví podľa § 30 ods. 1 písm. d) zákona o správnom konaní.
	MUDr. Ján Novák, riaditeľ
Poznámka
Ustanovenie § 19 ods. 3 zákona o správnom konaní predstavuje špecifickú formu pomoci účastníkovi správneho konania. Pomoc sa poskytuje po začatí konania, pričom obsahom pomoci sú predovšetkým procesné práva a povinnosti účastníka konania. Poučenie musí byť také, aby účastník konania v konaní neutrpel ujmu.
Správny orgán na odstránenie nedostatkov podania účastníka vyzve, pričom mu na to poskytne primeranú lehotu. Zároveň ho poučí, aké dôsledky môže mať neodstránenie nedostatkov pre ďalší priebeh konania. Až do uplynutia lehoty určenej na odstránenie nedostatkov podania správny orgán rozhodne o prerušení konania podľa § 29 ods. 1 zákona o správnom konaní. Počas prerušenia konania neplynú lehoty podľa zákona o správnom konaní. Správny orgán tiež poučí účastníka konania o tom, ako bude postupovať v prípade, ak účastník konania v určenej lehote nedostatky svojho podania neodstráni. V takom prípade správny orgán konanie zastaví podľa § 30 ods. 1 písm. d) zákona o správnom konaní.